Tarybos reglamentas (EB) Nr. 1787/2003
2003 m. rugsėjo 29 d.
iš dalies keičiantis Reglamentą (EB) Nr. 1255/1999 dėl bendro pieno ir pieno produktų rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) 2003 m. rugsėjo 29 d. Tarybos reglamente (EB) Nr. 1788/2003, nustatančiame pieno ir pieno produktų sektoriui taikomą mokestį [2], pateikiamos rinkliavos už pieną ir pieno produktus taisyklės, kuria siekiama sumažinti pasiūlos ir paklausos disbalansą rinkoje ir dėl jo atsiradusį struktūrinį perviršį; šios priemonės bus taikomos nuo 2004 m. balandžio 1 d. vienuolika mėnesių iš eilės dvylikos mėnesių laikotarpiu.
(2) Siekiant skatinti pieno ir pieno produktų vartojimą Bendrijoje ir padidinti jų konkurencingumą tarptautinėse rinkose, paramos rinkai dydis turėtų būti mažinamas, visų pirma palaipsniui nuo 2004 m. liepos 1 d. mažinant intervencines sviesto ir nugriebto pieno miltelių kainas, nustatytas Tarybos reglamentu (EB) Nr. 1255/1999 [3]. Dėl to atitinkamos šių dviejų produktų intervencinės kainos turėtų būti pakoreguotos.
(3) Pagal tikslinę kainą, sudarytą visų pirma remiantis intervencinėmis sviesto ir nugriebto pieno miltelių kainomis, buvo nustatomas paramos dydis; intervencija šiuo metu taikoma tik didžiausiems šių dviejų produktų kiekiams ir ribotą laiką per metus, vadinasi, tikslinės kainos reikia atsisakyti.
(4) Siekiant išvengti dirbtinai sukurtų masinio naudojimosi intervencija atvejų, intervenciniam sviesto supirkimui turėtų būti nustatyti didžiausi leistini kiekiai.
(5) Tiesioginio mokėjimo priemonės gamintojų pajamoms padidinti buvo pakoreguotos ir pateiktos 2003 m. rugsėjo 29 d. Reglamente (EB) Nr. 1782/2003, nustatančiame bendrąsias tiesioginės paramos sistemų pagal bendrą žemės ūkio politiką taisykles ir nustatančiame tam tikras paramos sistemas ūkininkams [4], šios priemonės iš Reglamento (EB) Nr. 1255/1999 turi būti išbrauktos.
(6) Todėl būtina iš dalies atitinkamai pakeisti Reglamentą (EB) Nr. 1255/1999,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1255/1999 keičiamas taip:
1) 3 straipsnis panaikinamas.
2) 4 straipsnio 1 dalis pakeičiama taip:
"1. Bendrijoje yra nustatytos tokios intervencinės kainos eurais už šimtą kilogramų:
a) sviesto:
- 328,20 - nuo 2000 m. liepos 1 d. iki 2004 m. birželio 30 d.,
- 305,23 - nuo 2004 m. liepos 1 d. iki 2005 m. birželio 30 d.,
- 282,44 - nuo 2005 m. liepos 1 d. iki 2006 m. birželio 30 d.,
- 259,52 - nuo 2006 m. liepos 1 d. iki 2007 m. birželio 30 d.,
- 246,39 - nuo 2007 m. liepos 1 d.
b) nugriebto pieno miltelių:
- 205,52 - nuo 2000 m. liepos 1 d. iki 2004 m. birželio 30 d.,
- 195,24 - nuo 2004 m. liepos 1 d. iki 2005 m. birželio 30 d.,
- 184,97 - nuo 2005 m. liepos 1 d. iki 2006 m. birželio 30 d.,
- 174,69 - nuo 2006 m. liepos 1 d."
3) 6 straipsnio 1 dalis pakeičiama taip:
"1. Jei reprezentatyviuoju laikotarpiu sviesto rinkos kainos vienoje arba daugiau valstybių narių sudaro mažiau kaip 92 % intervencinės kainos, toje valstybėje narėje (valstybėse narėse) intervencinės agentūros superka sviestą kaip nurodyta 2 dalyje, mokėdamos 90 % intervencinės kainos bet kurių metų kovo 1 d.-rugpjūčio 30 d. laikotarpiu pagal specifikacijas, kurias būtina nustatyti.
Jeigu intervencijai pateikti kiekiai minėtu laikotarpiu viršija 2004 m. 70000 tonų, 2005 m. 60000 tonų, 2006 m. 50000 tonų, 2007 m. 40000 tonų ir 2008 m 30000 tonų ir taip toliau, intervencinį pirkimą Komisija gali laikinai nutraukti.
Tokiu atveju supirkimą intervencinės agentūros gali vykdyti nustatyta konkurso tvarka pagal specifikacijas, kurios turi būti nustatytos.
Jei reprezentatyviuoju laikotarpiu sviesto rinkos kainos konkrečioje valstybėje narėje (valstybėse narėse) yra lygios arba didesnės nei 92 % intervencinės kainos, supirkimas laikinai sustabdomas."
4) 14 straipsnio 3 dalis pakeičiama taip:
"3. Bendrijos pagalba eurais už 100 kg nenugriebto pieno yra tokia:
- 23,24 - iki 2004 m. birželio 30 d.,
- 21,69 - nuo 2004 m. liepos 1 d. iki 2005 birželio 30 d.,
- 20,16 - nuo 2005 m. liepos 1 d. iki 2006 birželio 30 d.,
- 18,61 - nuo 2006 m. liepos 1 d. iki 2007 birželio 30 d.,
- 18,15 - nuo 2007 m. liepos 1 d.
Pagalbos kitiems pieno produktams dydžiai nustatomi atsižvelgiant į tų produktų pieno komponentus."
5) 16-25 straipsniai išbraukiami.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Tačiau 1 straipsnio 1 punktas įsigalioja nuo 2004 m. balandžio 1 d., 3 punktas - nuo 2004 m. kovo 1 d., 5 punktas - nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugsėjo 29 d.